Alexander episcopus, seruus seruorum Dei, dilectis filiis Abbati et Canonicis sancti Stephani Dyuionis, salutem et apostolicam benedictionem. Vobis nobis conquerentibus quod Fratres Milicie Templi contra tenorem priuilegiorum Romane Ecclesie, infra parochiam Ecclesie uestre, oratorium fecissent, Fratres Templi qui fuerant ad nos pro causa ipsa transmissi, taliter responderunt sibi beneficio priuilegiorum Romane Ecclesie fere indultum, ut in proprio fundo construendi oratorium et cimiterium facultatem liberam habeant. Cumque tam hii qui pro fratribus uenerant quam dilectus filius noster H. dictus magister Domus de Morment qui responsaturus erat de hac re, in consistorio nostro prudenter contendissent, et hinc inde rationes et allegationes et priuilegia quorum in medium coram nobis fuissent producta; Nos, inspectis priuilegiis, rationibus plenius intellectis, communicato fratrum consilio, eiusdem fratribus oratorium et cimiterium in prescripto loco adiudicauimus, saluo nimirum iure parochiali Ecclesie uestre, ita uidelicet quod decimas parochianorum uestrorum non liceat ipsis exigere aut recipere, nec parochianos ipsos ad cotidiana officia uel ad sepulturam admittere et precipue in magnis sollempnitatibus et dominicis diebus, in quibus, postquam in Ecclesia uestra missam audierint, et infra septimanam, si Ecclesiam predictorum fratrum et deuotione uisitare uoluerint et missas uotiuas audire, uel de rebus suis sponte offerre, hoc illis nullus uestrum audeat prohibere. Transeuntes uero et peregrini ad Ecclesiam suam si uoluerint, libere et sine contradictione, accedant. Ut autem hec nostra diffinitionis sentencia perpetuis temporibus inuiolabiliter obseruetur, eam auctoritatis Apostolice Sedis munimine duximus roborandam, statuentes ut nulli omnino homini liceat hanc paginam nostre institutionis et confirmationis infringere, uel ei aliquatenus contraire. Si quis autem hoc attemptare presumpserit, indignationem Omnipotentis Dei et beatorum Petri et Pauli apostolorum eius, se nouerit incursurum. Datum Beneuento X kal. januarii.